P6_TA(2006)0459

Evro-sredozemski pridružitveni sporazum EU-Sirija

Resolucija Evropskega parlamenta o priporočilu Evropskega parlamenta Svetu o sklenitvi Evro-sredozemskega pridružitvenega sporazuma med Evropsko skupnostjo in njenimi državami članicami na eni strani ter Sirsko arabsko republiko na drugi strani (2006/2150(INI))

Evropski parlament,

- ob upoštevanju predloga priporočila Svetu, ki ga vlaga Véronique De Keyser v imenu skupine PSE o pogajanjih o Evro-sredozemskem pridružitvenem sporazumu med Evropsko skupnostjo in njenimi državami članicami na eni strani ter Sirsko arabsko republiko na drugi strani (B6-0373/2006),

- ob upoštevanju predloga sklepa Sveta o sklenitvi Evro-mediteranskega pridružitvenega sporazuma med Evropsko skupnostjo in njenimi državami članicami na eni strani ter Sirsko arabsko republiko na drugi strani (KOM(2004)0808),

- ob upoštevanju svojih prejšnjih resolucij o Siriji, zlasti resolucije z dne 8. septembra 2005 o političnih zapornikih v Siriji [1] ter resolucije z dne 15. junija 2006 o Siriji [2],

- ob upoštevanju Sedmega medparlamentarnega srečanja med Evropskim parlamentom in Sirijo, ki je potekalo od 11. do 18. junija 2005 v Siriji,

- ob upoštevanju Barcelonske deklaracije z dne 28. novembra 1995 in resolucije Parlamenta z dne 27. oktobra 2005 o ponovni oceni barcelonskega procesa [3],

- ob upoštevanju resolucij ZN o odnosih med Sirijo in Libanonom, zlasti resolucij Varnostnega sveta ZN 1559(2004) z dne 2. septembra 2004 in 1701(2006) z dne 11. avgusta 2006 ter nedavnega poročila z dne 25. septembra 2006 Sergea Brammertza, komisarja Mednarodne neodvisne preiskovalne komisije ZN, ki v skladu z resolucijami Varnostnega sveta preiskuje atentat na bivšega libanonskega predsednika vlade Rafika Haririja,

- ob upoštevanju členov 83(5) in 45 svojega Poslovnika,

- ob upoštevanju poročila Odbora za zunanje zadeve (A6-0334/2006),

A. ker Sirija zavzema geostrateško pomembno mesto v regiji Bližnjega vzhoda, predvsem kar zadeva njeno potencialno vlogo veznega člena med stranmi v mirovnem procesu in moderatorke v razrešitvi regionalnega spora, ker bi se ta vloga in lahko izboljšala s pospeševanjem dialoga s to državo,

B. ker elementi, ki so potrebni za podpis pridružitvenega sporazuma med Evropsko skupnostjo in Sirijo, zdaj še niso izpolnjeni, vendar je Parlament prepričan, da ima Sirija možnosti za izpolnitev potrebnih pogojev,

C. ker so vojna v Iraku, strateški odnosi Sirije z Iranom in njeno vmešavanje v libanonske zadeve vplivali na odnose Sirije s sosednjimi državami in širšo mednarodno skupnostjo,

D. ker je cilj sporazuma med Evropsko skupnostjo in Sirijo spodbuditi in podpreti prehod v demokratičen politični sistem, ki spoštuje človekove pravice in državljanske svoboščine, odprto in tržno gospodarstvo, v okviru učinkovitega dialoga in dejanskega partnerstva,

E. er je Sirija že sprejela nekatere gospodarske ukrepe, ki jih zagovarja z napovedanim ridružitvenim sporazumom,

F. ker je zaščita temeljnih svoboščin temelj vsakršnega napredka močne in neodvisne civilne družbe in ker je bilo v zadnjih nekaj letih stališče vlade dvoumno, vseeno pa je vzbudilo nekaj upanja, da se bo sirski politični sistem bolj odprl,

G. ker je Sirija kljub dejavnemu in konstruktivnemu sodelovanju v barcelonskem procesu edina država, s katero Evropska skupnost še ni podpisala pridružitvenega sporazuma, kar preprečuje celovit razvoj evro-sredozemskega partnerstva,

H. H ker dekret o izrednem stanju z marca 1963 in vsi zakonodajni akti, ki so z njim povezani, še vedno veljajo, čeprav je bila v priporočilih po desetem regionalnem kongresu stranke Baath (od 6. do 9. junija 2005) predvidena njihova revizija,

I. ker so sklepi zgoraj navedene mednarodne neodvisne preiskovalne komisije ZN temeljni element za podpis prihodnjega pridružitvenega sporazuma,

J. ker se je v državi položaj na področju človekovih pravic od zadnje, zgoraj navedene, resolucije Parlamenta o Siriji z dne 15. junija 2006 poslabšal in ker aktivisti, ki so bili pridržani maja 2006 zaradi podpisa peticije za izboljšanje sirsko-libanonskih odnosov, še niso izpuščeni,

1. je prepričan, da bi pridružitveni sporazum lahko dal odločilen zagon političnim, gospodarskim in družbenim reformam, ki so potrebne za izboljšanje stanja v državi;

2. ponovno pa poudarja, da je spoštovanje demokratičnih vrednot, človekovih pravic in državljanskih svoboščin nujen predpogoj, zato treba zagotoviti, da bo v klavzulo o človekovih pravicah sporazuma vključen učinkovit mehanizem nadzora; zahteva zlasti večje spoštovanje etničnih manjšin in ponovno poudarja, da je nujno varovati svobodo vere;

3. verjame, da bo Sirija s trdnim zasidranjem v evro-sredozemskem partnerstvu okrepila svoje odnose z državami članicami Evropske unije in njenimi partnerji v južnem Sredozemlju ter olajšala mirovni proces na Bližnjem vzhodu;

4. sprašuje Svet in Komisijo o prihodnjih fazah postopka do podpisa evro-sredozemskega pridružitvenega sporazuma, ki je bil parafiran že 19. oktobra 2004;

5. poziva Svet, naj okrepi svoje pobude za poglabljanje sodelovanja med EU in Sirijo ter končen podpis tega sporazuma, ob upoštevanju naslednjih priporočil:

- spodbujati in podpirati je treba ukrepe sirske vlade za vzpostavitev demokratičnega sistema;

- Sirijo je treba pozvati, naj spoštuje suverenost Libanona in se vzdrži vmešavanja v njegove notranje zadeve, zlasti tako, da zaustavi oskrbovanje z orožjem in prepreči ponovno oboroževanje milice Hezbolah ob polnem sodelovanju z začasnimi silami ZN v Libanonu (UNIFIL) ter da obnovi prizadevanja za ponoven zagon verodostojnega mirovnega procesa v regiji, ki bo vodil do celovite rešitve in vrnitve Golanske planote Damasku;

- upoštevati je treba politične signale z desetega regionalnega kongresa stranke Baath, med katerimi so najbolj vidne zamenjave v vodstvu, da bi vključili mlajše funkcionarje, ki so blizu predsedniku al Asadu, kar kaže tudi imenovanje Abdalaha Dardarija za namestnika predsednika vlade;

- posebno pozornost je treba posvetiti izvajanju tistih določb pridružitvenega sporazuma, ki si prizadevajo za preglednejša javna naročila; Komisijo je treba pozivati, naj zagotovi, da bodo tudi drugi dvo- in večstranski sporazumi sledili temu pristopu;

- sirsko vlado je treba pozvati k sprejetju ukrepov na področju demokracije in človekovih pravic, da bo spoštovala mednarodno pravo o človekovih pravicah, ki zadeva spoštovanje svobode izražanja, zaščito zagovornikov človekovih pravic, preprečevanje mučenja in boj proti njemu ter odpravo smrtne kazni; zlasti je treba opozarjati na potrebno reformo sirske zakonodaje o združevanju, da se odpravijo vse večje omejitve v zvezi z dejavnostmi organizacij za človekove pravice;

- vseeno je treba sirski vladi izraziti resne skrbi zaradi odsotnosti napredka na področjih, kot sta vzpostavitev večstrankarskega sistema ter spoštovanje človekovih pravic in državljanskih svoboščin; poudariti je treba, da je spoštovanje človekovih pravic bistven sestavni del pridružitvenega sporazuma, ter pozvati Sirijo k spoštovanju njenih obveznosti v okviru barcelonskega procesa ter v skladu z evropsko sosedsko politiko; v ta namen in v tem smislu je treba Siriji predlagati, da sprejme potrebne ukrepe za takojšnjo odpravo izrednega stanja;

- sirsko vlado je treba pozvati, naj ponovno preuči primere političnih zapornikov in naj izpusti zapornike vesti in mirovniške aktiviste, naj dovoli obstoj skupin, kot so na primer podpisniki deklaracije iz Damaska, ki jo je 16. oktobra 2005 podpisalo pet prepovedanih strank ter neodvisne osebe, ter podpisniki deklaracije Bejrut-Damask, Damask-Bejrut z dne 12. maja 2006; Sirijo je treba pozvati, naj zagotovi, da se s pridržanimi ali zaprtimi osebami lepo ravna, se jih ne muči ter se jim zagotovi hiter, reden in neomejen dostop do odvetnikov, zdravnikov in družin; sirsko vlado je treba spodbujati k polnemu sodelovanju z libanonsko vlado v skladu s sporazumom, ki sta ga sklenila predsednika sirske in libanonske vlade dne 5. maja 2005, da bi bili doseženi konkretni rezultati v zvezi z izginotjem sirskih in libanonskih državljanov v okviru skupne preiskovalne komisije, ustanovljene v ta namen;

- pri sirski vladi je treba obsoditi - kot je Evropski parlament v svoji zgoraj navedeni resoluciji z dne 15. junija 2006 že storil - val aretacij v odziv na deklaracijo Bejrut-Damask, Damask-Bejrut, pri čemer deklaracija predstavlja prvo skupno pobudo sirskih in libanonskih intelektualcev in zagovornikov človekovih pravic, in pozvati k njihovi takojšnji izpustitvi;

- treba se je odzvati na skrbi Evropske unije v zvezi s spoštovanjem pravic verskih in drugih manjšin, zlasti Kurdov; sirsko vlado je treba pozvati, naj poroča o napredku na teh področjih;

- ponovno je treba vzpostaviti pristen dialog s Sirijo, da bi se vključila v mirovno prizadevanje za celovito rešitev spora na Bližnjem vzhodu;

- Sirijo je treba nemudoma pozvati h konstruktivni vlogi pri izvajanju resolucij Varnostnega sveta ZN št. 1559(2004) in 1701(2006) ter zlasti k poostritvi nadzora na svoji strani sirsko-libanonske meje, da se prepreči oskrba nedržavnih subjektov z orožjem;

- poudariti je treba, da se je sodelovanje sirskih organov z mednarodno neodvisno preiskovalno komisijo OZN, ki jo vodi sodnik Brammertz, izboljšalo, vendar je treba vseeno vztrajati pri nadaljnji krepitvi in nadaljnjih konkretnih korakih, ki morajo slediti preiskavi, ob upoštevanju njenih izsledkov;

- vztrajati je treba, da mora Sirija v celoti upoštevati resolucije 1559(2004), 1562(2004), 1680(2006) in 1701(2006) Varnostnega sveta ZN ter deklaracijo Evropskega sveta o Libanonu, sprejeto na njegovem zasedanju 16. in 17. junija 2006, ki Sirijo in Libanon pozivajo k določitvi skupne meje za krepitev regionalne stabilnosti; Sirijo je treba pozvati, naj pozitivno prispeva k pojasnitvi končnega statusa kmetij na območju Šebe v skladu s priporočili, ki jih je 12. septembra 2006 podal generalni sekretar Združenih narodov, in v skladu z mednarodnim pravom;

- v zvezi s tem je treba pozdraviti umik sirskih enot z libanonskega ozemlja, nasprotno pa je treba sirsko vlado odločno pozvati k vzpostavitvi uradnih diplomatskih odnosov z Libanonom, kar je do zdaj zavračala, in k temu, da preneha podpirati Hezbolah;

- sirsko vlado je treba tudi pozvati, naj pojasni svoje konkretne ukrepe v boju proti širjenju orožja in proti terorizmu, Al Kaidi, za nadzor svojih meja, da prepreči tihotapljenje orožja in prehod teroristov v sosednje države;

- s tem v zvezi je treba obžalovati podpis vojaškega sporazuma z Iranom, sklenjenega 15. junija 2006, o krepitvi vzajemnega sodelovanja proti ameriški in izraelski "grožnji";

- Sirijo je treba opozoriti na pomembnost potencialne vloge, ki jo ima na Bližnjem vzhodu pri mirni rešitvi sporov v regiji; obravnavati je treba zaskrbljenost zaradi sirske podpore palestinskima militantnima skupinama s sedežem v Damasku, Hamasu in Islamskemu džihadu, na račun zmernih palestinskih sil, ki si prizadevajo za sobivanje in mir z Izraelom;

- sirsko vlado je treba pozvati, naj izboljša življenjske in okoljske razmere v palestinskih begunskih taboriščih v Siriji v skladu z mednarodnimi standardi človekovih pravic;

- sirsko vlado je treba pozvati, naj izpusti Jakuba Hana Šamuna, asirskega kristjana, ki je že več kot dvajset let zaprt brez sojenja, ali naj določi datum njegove izpustitve v bližnji prihodnosti;

- potrebna je previdnost pri vračanju priseljencev in beguncev, pripadnikov verskih manjšin, v Sirijo, dokler se zatiranje nadaljuje; in v vseh primerih je treba bolje uskladiti nacionalne pristope posameznih držav članic k temu vprašanju;

- pozvati je treba k ohranjanju dialoga med Sirijo in Evropskim parlamentom o vseh teh različnih temah, da bi sodelovanje med EU in Sirijo doseglo napredek v pričakovanju podpisa pridružitvenega sporazuma;

6. poziva Svet, naj razmisli o dodatnih spodbudah in ugodnostih za Sirijo, ki presegajo tiste, odobrene s pridružitvenim sporazumom, zato da se Sirijo spodbudi k takim spremembam v njeni tekoči zunanji politiki in regionalni naravnanosti, da bo spodbujala mir stabilnost in blaginjo v regiji, ter zlasti priznala državi Izrael pravico do obstoja in podprla napredek mirovnega procesa na Bližnjem vzhodu;

7. naroči svojemu predsedniku, naj to resolucijo s priporočili Evropskega parlamenta posreduje Svetu, Komisiji ter vladi in Majlis al-Ša'abu Sirske arabske republike.

[1] UL C 193 E, 17.8.2006, str. 349.

[2] Sprejeta besedila na ta dan, P6_TA(2006)0279.

[3] Sprejeta besedila na ta dan, P6_TA(2005)0412.

--------------------------------------------------